Groot planne vir Vrystaat-paaieŉ Vragmotor mis net-net ŉ groot slaggat buite Vredefort op die pad na Viljoenskroon. (Foto: Du Preez de Villiers/Maroela Media) Oktober is vervoermaand en is oudergewoonte vandeesweek deur Fikile Mbalula, minister van vervoer, in Pretoria van stapel gestuur. William Bulwane, Vrystaatse LUR vir polisie, paaie en vervoer, het in ooreenstemming hiermee bekend gemaak dat dié departement R13 miljoen van sy eie geld en 40% van die staat se beregtigingstoelae sal aanwend om slaggate te vul. TLU SA sê hy is verheug oor die nuus van die sowat 50 paaie in die Vrystaat wat veiliger gemaak gaan word. “Dit is verblydend om te verneem dat Bulwane sy verantwoordelikheid teenoor die inwoners van die land as ŉ ernstige situasie aanvaar en positief daarop reageer,” sê Erika Helm, TLU SA: Plaaslike regering. “Ek sal egter graag wou sien dat ander provinsies hierdie model van die Vrystaat volg en dieselfde onderneem. Tans skitter hulle in hul afwesigheid. “Duisende menselewens is al op die land se paaie verloor en nie net in die Vrystaat nie.” Sy het ŉ ernstige versoek aan Sanral gerig dat ander provinsies ook leiding neem met soortgelyke inisiatiewe. “Vir jare gaan die belastingbetalers onder swak onderhoud, afwesigheid van herstelwerk en voortdurende verskonings van tekortkominge en probleme gebuk. Dit terwyl die belastingbetaler deurlopend betaal vir dienste wat geensins gelewer word nie. Dit het tyd geword dat die regering sy mandaat opneem en na die inwoners van die land omsien wat vir die staatskas verantwoordelik is, waaruit die land se finansies gevoed word.” Helm het ook gesê dit is belangrik dat daar nie net op Sanral-roetes gefokus moet word nie. “Daar is ook behoeftes op die roetes wat onder die paaie-agentskap en openbare werke val waar die daadwerklike aksies wat langtermyn oplossings is, nog nie werklik geïmplementeer is nie.” Wat van die Sanral-app? Helm sê die bekendstelling van Sanral se slaggat-app is ook goeie nuus. Die app is ŉ jaar gelede vir Johannesburg bekendgestel en onlangs vir die hele Suid-Afrika beskikbaar gemaak. “TLU SA is opgewonde oor die inisiatief om ŉ Sanral-slaggat-app beskikbaar te stel vir motoriste sodat die benadeelde padgebruiker sy stem kan laat hoor, maar dit is nodig vir die publiek om te weet wanneer alles in werking sal wees. Sy het vir Maroela Media gesê dit is ŉ bron van kommer dat die stelsel nog nie ten volle werk nie en almal wat betrokke is nog nie opgelei is nie. “Die stelsel is nog nie funksioneel nie. Dit wil sê jy kan die slaggate aanmeld, maar die inligting word nie na wense deur opgeleide persone opgevolg nie en dan staan die proses stil. Die agterstand word ook net al hoe groter en met die ongelooflike tempo waarteen die paaie agteruitgaan, gaan die situasie veel erger raak,” sê sy. “Die vraag bly ook staan, hoeveel van die miljoene wat bewillig word, gaan deur korrupte tenderprosesse opgeslurp word, om net nog ŉ aanslag op die belastingkas te wees?”